Kalli Pikas
**Kalli Pikas** (sündinud 1. aprillil 1983 Viljandis) on eesti koreograaf, maalikunstnik, tantsija ja tantsupedagoog.

Haridus
-------

Aastatel 1997–2002 õppis Kalli Pikas Ida Tantsukoolis. 2004. aastal lõpetas ta Vanemuise Tantsu- ja Balletikooli  ning 2005. aastal Tartu Kõrgema Kunstikooli maali ja maalingute restaureerimise erialal.

2012. aastal omandas Kalli Pikas Tartu Ülikooli Viljandi Kultuuriakadeemia etenduskunstide osakonnas koreograafi ja tantsuõpetaja kutse.. Õpingute käigus kirjutas ta seminaritöö teemal "Flamenkotants kui kultuurinähtus Eestis", mis käsitleb Eesti flamenkotantsu 20-aastast ajalugu.

Tantsu alal on Kalli Pikas end täiendanud Cristina Heereni Flamenkokunstide koolis Hispaanias ning on harrastanud võistlustantsu võistlustantsuklubis Faatum ja Tantsuspordiklubis Teemant.

Töö ja loominguline tegevus
---------------------------

Kalli Pikas on Lõuna-Eestis tegutsev tantsuõpetaja, maali- ja etenduskunstnik.

### Tantsuõpetaja

Viljandis oli ta aastatel 2009–2016 flamenkotantsurühma õpetaja, Räpinas oli ta 2005–2019 Räpina Flamenkoseltsingu kunstiline juht. Ta on töötanud tantsuõpetajana Tartu Katoliku Koolis, Räpina Ühisgümnaasiumis ja lasteaias. 2006. aastast töötab ta Tartus tantsustuudio Duende flamenkotantsuõpetajana.

Kalli Pikas ja flamenkotantsustuudo Duende tantsijad
Tema juhendamisel on tantsijad osalenud tantsustuudio Duende „Primavera" kontsertidel, Coro „Santa Maria Ole!" feriatel, festivalidel Hispaanias ja Elva Eksootiliste Tantsude Festivalidel.

### Koreograaf

Kalli Pikas on loonud koreograafia värvide nimetusi kandvale tantsuetenduse sarjale. Sarja esimese lavastuse „Roosa" tõi ta lavale 2010. aastal Viljandi Kultuuriakadeemia tudengina. Seejärel sündisid samas sarjas „Valge" (2011), „Must" (2011), „Punane" (2012 diplomilavastus), „Roheline" (2013), „Kollane" (2016), „Sinine" (2018) ja „Oranž" (2019).  „Kollase" eest oli Kalli Pikas 2017. aastal nomineeritud Eesti Teatriaasta tantsukunsti auhinnale. „Oranž" on Eesti esimene lõhnakujundusega lavastus.

Koreograafina tegutseb Pikas ka tantsustuudios Duende ja flamenkovinett Castaňo koosseisus, milles 2019. aastal tõi koreograafina lavale kontserdiprogrammi "Abanico". Ta loonud koreograafia mitmele Vanemuise teatri balletigalale, ooperile "Carmen" (2014–2016) ja balletietendusele „Metamorfoosid"(2021).

Kalli Pikas 
### Tantsija

Kalli Pikas on 2015. aastal loodud flamenkokvintett Castaňo tantsusolist. Flamenkotantsu ja -laulu ning kitarri- ja kahonimängu viljeleva grupi püsimuusikud on Jorge Arena (kitarr), Anton Golovko (kitarr ja laul), Hanna Eliisa Madilainen (kahon ja rütmiplaksud). Flamenkokvintett esines 2019. aastal rändkontserdiprogrammiga "Abanico". Grupp on üles astunud ka Venemaal, Soomes ja Lätis.

Alates 2000. aastast on ta flamenkotantsustuudio Duende tantsija, kus ta on osalenud solistina mitmes stuudio lavastuses ja kontserdil, näiteks „Tuli ja jää" , "Primavera", "Carmen", "Päev ja kogu elu". Tantsijana on ta osalenud ka kõigis enda loodud värvide nime kandvates tantsuetendustes. Tantsija rolli eest lavastuses „Kollane" sai ta 2017. aastal Eesti Teatriaasta tantsukunsti auhinna nominendiks. Nominatsiooni kirjeldus: „Transtsendentne lavaline olemine ja kehaline väljenduslikkus. Puhas ja kompromissitu lavaline kohalolu ning julgus end veendunult avada." 

Kalli Pikas on olnud flamenkotantsusolist iseenda loodud koreograafiaga Vanemuise ooperis "Carmen" (2013) ja esinenud Vanemuise tantsupäevade balletigaladel. Pikas on flamenkotantsusolist teatris Vanemuine 2021. aastal lavale toodud balletietenduses "Metamorfoosid".

### Kunstnik

Pärast õpinguid Tartu Kõrgemas Kunstikoolis on Pikas harrastanud ka maalikunsti. Tema teoste hulgas leidub nii abstraktseid värvimaale kui ka olustiku- ja maastikumaale. Seinamaalingutest suurim on Tartu Kõrgema Kunstikooli diplomitööna 2005. aastal valminud "Kuldne eesel", mis asub Esna mõisas.

Tema teoseid on lisaks isikunäitustele eksponeeritud järgmistel näitustel:

* 2018 „Värv lõuendil ja laval" Vanemuise Suur maja
* 2007 Üleriigiline näitus "Eesti märss"
* 2007 Maalinäitus Räpina Tuletõrjemajas
* 2002 Ülevabariigiline näitus „Ei ole üksi ükski maa" Tallinnas
* 2002 Näitus „Oskus on enam kui rikkus" Eesti Rahva Muuseumis
* 2001 Suvemaalide näitus Võru Kultuurimajas Kannel
* 2000 Näitus „Ema ja tütre fantaasiamängud" Raekoja plats 9 galeriis
* 2000 Ülevabariigiline näitus „Hääled ja viisid" Kullo galeriis, esimese järgu preemia
* 1999 Emadepäeva näitus Vanemuise Kontserdimajas
* 1999 Euroopa noored näitus Vanemuise Kontserdimajas

Kalli Pikas on teinud kunstnikutööd etendusele "Päev ja kogu elu", lavakujundused etendustele „Tuli ja jää", „Noche Flamenca", värvide tantsulavastuste sarjale ja stuudio Duende kontserdisarjale "Primavera".

Galerii
-------

* Kalli PikasKalli Pikas
* Flamenkokvintett CastaňoFlamenkokvintett Castaňo
* Kalli Pikas. Bata de ColaKalli Pikas. Bata de Cola
* Kalli Pikas. Vanemuise etenduses "Metamorfoosid"Kalli Pikas. Vanemuise etenduses "Metamorfoosid"
* Kalli Pikas ja Duende tantsijadKalli Pikas ja Duende tantsijad

Tunnustus
---------

* 2023 Eesti teatri auhindade Salme Reegi nimelise lasteteatri auhinna nominent
* 2017 Eesti Teatriaasta tantsukunsti auhinna nominent
* 2008 GRAND PRIX rahvusvahelisel laste- ja noortefestivalil "Buen Viaje" Hispaanias (Loret de Mar 2008)
* 2007 Räpina linna ja valla aasta tegijate tunnustusürituse "Märka ja tunnusta" Hõbemärk kultuurivallas
* 2006 Räpina linna ja valla aasta tegijate tunnustustürituse "Märka ja Tunnusta" nominent

Isiklikku
---------

Kalli Pikasel on kaks tütart, kellest inspireerituna asutas ta 2020. aastal Räpinas tantsustuudio Kallid ja Pai. Kalli ema Tiina Pikas on flamenko- ja kõhutantsustuudio Duende asutaja ja kunstiline juht.

Viited
------

1. 1 2 3 4 5 6 7 8 9 10 11 12 13 14  "Kalli Pikas". *Portfoolio*. Vaadatud 27.03.2022.
2. 1 2 3 4 5 6 7  "MAAjaILM Hispaania Päev!". *Hispaania Maja*. 15. aprill 2013. Vaadatud 27.03.2022.
3. 1 2  "Vanemuise suures majas saab näha Kalli Pikase näitust „Värv lõuendil ja laval"". *Teater Vanemuine koduleht*. 15. jaanuar 2018. Vaadatud 27.03.2022.
4. 1 2  "Tantsustuudo Duende koduleht". Vaadatud 28.03.2022.
5. 1 2 3  Hanson, Raimu (25. september 2019). "Värvitantsulavastuse teeb erakordseks lõhnakujundus". *Tartu Postimees*. Vaadatud 28.03.2022.
6. 1 2  Hanson, Raimu (5. aprill 2018). "Seitse naist loovad oma keha ja häälega lugusid". *Tartu Postimees*. Vaadatud 28.03.2022.
7. 1 2  "Selgusid teatriaasta auhindade nominendid". *Postimees*. 28.02.2017. Vaadatud 28.03.2022.
8. 1 2 3  "Eesti teatri aastaauhindade nominendid 2017". *Eesti Teatriliit*. Vaadatud 28.03.2022.
9. 1 2  All, Eleri (29. september 2019). "Tartus jõudis lavale lõhnakujundusega tantsulavastus". *ERR*. Vaadatud 28.03.2022.
10. 1 2 3  "Flamenkokvinteti Castaño kontsertprogramm "Abanico"". *Eesti Rahva Muuseum*. Vaadatud 28.03.2022.
11. 1 2  "Metamorfoosid". *Teater Vanemuine*. Vaadatud 28.03.2022.
12. ↑  Hanson, Raimu (17. märts 2019). "Flamenkokvintett ja Tallinna tantsuteater pakuvad elamusi ERMis". *Tartu Postimees*. Vaadatud 28.03.2022.
13. ↑  "Kalli Pikas, maalingute osakond, maalid Amori ja Psyche teemal". *Postimees*. 16.06.2005. Vaadatud 28.03.2022.
14. ↑  "Vanemuise suures majas saab näha Kalli Pikase näitust „Värv lõuendil ja laval"". *Teater Vanemuine*. 15. jaanuar 2018. Vaadatud 28.03.2022.
15. ↑  "Selgusid teatriauhindade nominendid". *ERR.ee*. 1. märts 2023. Vaadatud 28. märtsil 2023.
16. ↑  ""Kallid ja Pai" TantsuKunstistuudio". *Kalligalerii*. Originaali arhiivikoopia seisuga 19.05.2022. Vaadatud 28.03.2022.
17. ↑  "MTÜ Kallid ja Pai TantsuKunstistuudio". *Äriregister*. Vaadatud 2. jaanuaril 2023.

Välislingid
-----------

* "Castaño Flamenco" duett (Kalli Pikas ja Jorge Arena), Youtube, 02.07.2021
* Kalli Pikas, "Tants 3", Youtube
* Tants "Guajira con bata de cola", Youtube, 30.11.2020
* Ruusmaa, Anu "Kalli Pikase tantsulised toimetamised Lõuna-Eestis", Tantsukuukiri nr 120